በአዲስ አበባ በተያዘው ዓመት 73 ሺህ የጋራ መኖሪያ ቤቶች ይጠናቀቃሉ
 በአዲስ አበባ ከተማ በተያዘው ዓመት የ73 ሺህ ቤቶች ግንባታ እንደሚጠናቀቅ የከተማዋ የቤቶች ግንባታ ፕሮጀክት ጽህፈት ቤት ገለጸ።በከተማዋ አንድ ሚሊዮን የሚጠጉ የማህበረሰብ አባላት የቤት ባለቤት ለመሆን እየቆጠቡ ይገኛሉ።የጽህፈት ቤቱ የኮሙኒኬሽን ጉዳዮች የስራ ሂደት መሪ አቶ ካሳ ወልደሰንበት ለኢትዮጵያ ዜና አገልግሎት እንደተናገሩት በከተማዋ በሶስት ምዕራፎች  ከተከፋፈሉ ቤቶች የተወሰኑት ዘንድሮ ለአገልግሎት ይበቃሉ።እየተገነቡ ካሉት ቤቶች ከ2004 እስከ 2006 ባለው ጊዜ የተጀመሩ ሲሆኑ፣ የመጀመሪያዎቹ ሁለት ዓመታት ላይ የተጀመሩት ቤቶች በያዝነው ዓመት ይጠናቀቃሉ።በ2004ና 2005 ዓ.ም ግንባታቸው ከተጀመሩ መኖሪያ ቤቶች መካከል አምስት ሺህ ያህሉ ተጠናቀዋል።”በ2006 የተጀመሩ ቤቶች 50 ሺህ ቤቶች ሲሆኑ በኩየ ፈጬ እየተገነቡ ይገኛሉ” ያሉት አቶ ካሳ፣ በቀጣይ ዓመት እንዲጠናቀቁ እቅድ መያዙንም ተናግረዋል።የፕሮጀክቶቹ ግንባታ ከተያዘላቸው ጊዜ አንፃር ሲታይ መጓተት እንደታየባቸው አምነው፣  ለዚህም በአገሪቱ ያለው የመሰረተ ልማት አቅርቦት ማነስ መሆኑን አቶ ካሳ አስረድተዋል።በአገሪቱ ያለው የኮንስትራክሽን ኢንዱስትሪ እድገት፣የግብአት አቅርቦት፣የሰለጠነ የሰው ኃይል እጥረት ግንባታው በሚፈለገው ፍጥነት እንዳይሄድ ዋነኛ ምክንያቶች መሆናቸውን ነው ያብራሩት።የመሰረተ ልማት ችግሩን ለማቃለል ከሚመለከታቸው የመሰረተ ልማት መስሪያ ቤት አካላት በሙሉ በተደራጀ መልኩ እየሰሩ መሆናቸውንም ተናግረዋል።ሆኖም አጠቃላይ የቤቶቹ ግንባታ አፈፃፀም በአገሪቱ ብቻ ሳይሆን፣ በዓለም ደረጃ ሲታይ ጥሩ የሚባል አፈፃፀም መሆኑን አመልክተዋል።ይሁን እንጂ ብዛት ያለው ህዝብ እየቆጠበ የቤት ባለቤት ለመሆን የቤቶቹ ግንባታ መጠናቀቅ እየተጠባበቀ ባለበት ሁኔታ በሚሆኑ ከፍተኛ ስራ እንደሚጠብቅ ተናግረዋል።የንግድ ባንክ የኮሚኒኬሽን ሥራ አስኪያጅ አቶ ኤፍሬም መኩሪያ በበኩላቸው ወደ አንድ ሚሊዮን የሚጠጉ ደንበኞች ለጋራ መኖሪያ ቤት እየቆጠቡ እንደሚገኙ ተናግረዋል።ደንበኞቹ በየወሩ በደንቡ መሰረት በጥሩ ሁኔታ እየቆጠቡ እንደሆነም ነው ያረጋገጡት።የሚጠናቀቁት ቤቶች በ2004 እና 2005 በጀት አመት የተጀመሩ ፕሮጀክቶች መሆናቸው ታውቋል።እስካሁን ድረስ በ9 ዙሮች ከ108 ሺህ በላይ ቤቶች ተጠናቅቀው ለተጠቃሚ መተላለፋቸው ከፅህፈት ቤቱ የተገኘ መረጃ ያመላክታል።(ኢዜአ)